Uredba Komisije (ES) št. 150/2001

z dne 25. januarja 2001

o podrobnih pravilih za uporabo Uredbe Sveta (ES) št. 104/2000 glede kazni, ki se uporabljajo za organizacije proizvajalcev v ribiškem sektorju v primeru nepravilnosti intervencijskih mehanizmov, in o spremembi Uredbe (ES) št. 142/98

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 104/2000 z dne 17. decembra 1999 o skupni ureditvi trga za ribiške proizvode in proizvode iz ribogojstva [1] in zlasti členov 21(8), 23(5), 24(8), 25(6), in 27(6),

ob upoštevanju naslednjega:

(1) Uredba (ES) št. 104/2000, ki je razveljavila Uredbo Sveta (EGS) št. 3759/92 [2] z učinkom od 1. januarja 2001, določa številne intervencijske mehanizme, ki so na voljo organizacijam proizvajalcev. Skupnost mora uvesti kazni za nepravilnosti pri teh intervencijskih mehanizmih, da bi odvrnila od goljufanja in zagotovila pravično obravnavo organizacij proizvajalcev med državami članicami.

(2) Uredba Sveta (ES, Euratom) št. 2988/95 [3] določa okvir za homogena preverjanja in upravne ukrepe ter kazni zaradi nepravilnosti v zvezi z zakonodajo Skupnosti.

(3) Treba je opredeliti vrste nepravilnosti, ki so predmet te uredbe.

(4) Uporabljene kazni morajo biti sorazmerne z nepravilnostjo in morajo temeljiti na objektivnih in preverljivih merilih. Za zagotovitev upoštevanja stopnje odgovornosti morajo biti kazni za namerne nepravilnosti ali nepravilnosti, ki nastanejo zaradi hude malomarnosti, strožje. V primeru nepravilnosti z manjšimi finančnimi posledicami se organizacij proizvajalcev ne sme kaznovati s popolnim odvzemom pravice do pomoči, temveč zgolj s sorazmernim zmanjšanjem.

(5) Komisija mora biti obveščena o nepravilnostih intervencijskih mehanizmov, da zagotovi povračilo pravilnih zneskov v proračun Skupnosti.

(6) Ker so bile kazni iz Uredbe Komisije (ES) št. 142/98 z dne 21. januarja 1998 o podrobnih pravilih za dodelitev kompenzacijskih plačil za tuna, namenjenega predelovalni industriji [4], vključene v to uredbo, je treba ustrezno spremeniti Uredbo (ES) št. 142/98.

(7) Ukrepi iz te uredbe so v skladu z mnenjem Upravljalnega odbora za ribiške proizvode –

SPREJELA NASLEDNJO UREDBO:

Člen 1

Ta uredba določa kazni za nepravilnosti iz členov 21, 23, 24, 25 in 27 Uredbe (ES) št. 104/2000 o intervencijskih mehanizmih finančnega nadomestila za umike s trga, pomoč za prenos, neodvisne umike s trga in pomoč za prenos, pomoč za zasebno skladiščenje in kompenzacijska plačila za tuna (v nadaljevanju: "intervencijski mehanizmi").

Člen 2

Za to uredbo se uporabljajo naslednje opredelitve:

(a) "gospodarski udeleženec" iz člena 1(2) Uredbe (ES, Euratom) št. 2988/95 pomeni organizacijo proizvajalcev ali enega od njenih članov;

(b) "intervencijska cena" pomeni eno od naslednjih cen glede na uporabljeni intervencijski mehanizem:

(i) cena za umik s trga, ki je določena v skladu s členom 20 Uredbe (ES) št. 104/2000;

(ii) prodajna cena za Skupnost, ki je določena v skladu s členoma 22 in 25 Uredbe (ES) št. 104/2000;

(iii) cena za samostojni umik s trga, ki je bila določena v skladu s členom 24 Uredbe (ES) št. 104/2000;

(iv) sprožitveni prag, naveden v členu 27 Uredbe (ES) št. 104/2000.

Člen 3

1. Če nepravilnost zajema vsote, ki so manjše od 5 % letne pomoči, ki jo je organizacija prejela za navedeni mehanizem, država članica zadrži vsoto do 20 % intervencijske cene, ki se uporablja za količine zadevnega proizvoda, glede na težo kršitve v finančnem smislu.

2. Če nepravilnost zajema vsote med 5 % in 10 % letne pomoči, ki jo je organizacija prejela za navedeni mehanizem, država članica zadrži vsoto med 30 % in 50 % intervencijske cene, ki se uporablja za količine zadevnega proizvoda, glede na težo kršitve v finančnem smislu.

3. Če nepravilnost zajema vsote, ki presegajo 10 % letne pomoči, ki jo je organizacija prejela za navedeni mehanizem, država članica zadrži vsoto med 60 % in 80 % intervencijske cene, ki se uporablja za količine zadevnega proizvoda, glede na težo kršitve v finančnem smislu.

4. Če država članica ugotovi namerno nepravilnost ali nepravilnost, ki je nastala zaradi hude malomarnosti, obdrži celotno pomoč, do katere je organizacija proizvajalcev upravičena v skladu z navedenim mehanizmom za zadevno ribolovno leto. Če je bila ugotovljena namerna nepravilnost, država članica za naslednje leto ne dodeli pomoči v okviru navedenega mehanizma.

5. Obdržani zneski in druge sankcije iz tega člena se ne obravnavajo kot kazni po kazenskem pravu.

Člen 4

1. Vsota, ki se obdrži v skladu s členom 3, se bodisi povrne državi članici, tako da se odvzame od varščine, ki jo je organizacija proizvajalcev predložila, ali pa se odbije od pomoči, dodeljene za naslednje ribolovno leto.

2. Vsota, ki jo država članica obdrži ali pa se ji povrne, se knjiži v dobro Evropskega kmetijskega usmerjevalnega in jamstvenega sklada.

3. Države članice vsak mesec obvestijo Komisijo o primerih, ko so bile uporabljene določbe člena 3.

Člen 5

Člen 9 Uredbe (ES) št. 142/98 se črta.

Člen 6

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 25. januarja 2001

Za Komisijo

Franz Fischler

Član Komisije

[1] UL L 17, 21.1.2000, str. 22.

[2] UL L 388, 31.12.1992, str. 1.

[3] UL L 312, 23.12.1995, str. 1.

[4] UL L 17, 22.1.1998, str. 8.

--------------------------------------------------